DA Den Europæiske Unions Tidende L 122/30

AFGØRELSE TRUFFET AF EFTA-STATERNES STÅENDE UDVALG

Nr. 1/2006/SU

af 27. april 2006

om revisionen af projekterne under finansieringsmekanismen (2004-2009)

EFTA-STATERNES STÅENDE UDVALG HAR —

under henvisning til aftalen om Det Europæiske Økonomiske Samarbejdsområde, som tilpasset ved protokollen om tilpasning af aftalen om Det Europæiske Økonomiske Samarbejdsområde, i det følgende benævnt »EØS-aftalen«,

under henvisning til aftalen om Den Tjekkiske Republiks, Republikken Estlands, Republikken Cyperns, Republikken Letlands, Republikken Litauens, Republikken Ungarns, Republikken Maltas, Republikken Polens, Republikken Sloveniens og Den Slovakiske Republiks deltagelse i Det Europæiske Økonomiske Samarbejdsområde, i det følgende benævnt EØS-udvidelsesaftalen (1),

under henvisning til protokol 38a om EØS' finansieringsmekanisme, der blev indsat i EØS-aftalen ved EØS-udvidelsesaftalen,

under henvisning til aftalen mellem Kongeriget Norge og Det Europæiske Fællesskab om en norsk finansieringsmekanisme for perioden 2004-2009 (2),

under henvisning til afgørelse truffet af EFTA-staternes Stående Udvalg nr. 1/2004/SU af 5. februar 2004 om oprettelse af et kontor for EØS' finansieringsmekanisme og den norske finansieringsmekanisme,

under henvisning til afgørelse truffet af EFTA-staternes Stående Udvalg nr. 4/2004/SU af 3. juni 2004 om nedsættelse af ET udvalg for finansieringsmekanismen,

under henvisning til afgørelse nr. 15/2005 truffet af Udvalget af EFTA-Tilsynsmyndigheden/Domstolen den 22. december 2005 om mandatet for EFTA-Revisionsudvalget (for de tre EØS-EFTA-stater) —

TRUFFET FØLGENDE AFGØRELSE:

Artikel 1

Revisionsudvalget er øverste myndighed for revision af projekter under EØS' finansieringsmekanisme 2004-2009 (i det følgende benævnt »EØS' finansieringsmekanisme«). Dette omfatter revision af projekter i modtagerstaterne samt modtagerstaternes forvaltning af projekterne og iværksættelse af EØS' finansieringsmekanisme. Revisionsudvalget reviderer også forvaltningen af EØS' finansieringsmekanisme, der foretages af Kontoret for EØS' finansieringsmekanisme.

Artikel 2

Revisionsudvalget består af statsborgere fra de EFTA-stater, der er parter i EØS-aftalen, og skal helst være medlemmer af EFTA-staternes øverste revisionsinstitutioner. Deres uafhængighed skal være uomtvistelig. EFTA-tjenestemænd kan først udnævnes til revisor tre år efter, at deres ansættelse i en af EFTA-institutionerne er ophørt.

Artikel 3

De medlemmer af Revisionsudvalget, der foretager revision i overensstemmelse med artikel 1, skal være de samme som dem, der blev udpeget ved afgørelse nr. 15/2005 truffet af Udvalget af EFTA-Tilsynsmyndigheden/Domstolen den 22. december 2005, og være udpeget for samme tidsrum.

Artikel 4

Medlemmerne af Revisionsudvalget skal være fuldstændig uafhængige i udførelsen af deres hverv.

Artikel 5

Medlemmerne af Revisionsudvalget skal arbejde tæt sammen med den eller de personer, der har fået overdraget de tilsvarende revisioner under den norske finansieringsmekanisme for perioden 2004-2009 ved revision af aktiviteter, der vedrører begge finansieringsmekanismer.

Artikel 6

Omkostningerne ved en passende og rimelig revision, jf. artikel 1, afholdes over det finansielle instruments administrative budget. På grundlag af et overensstemmende budgetforslag fra Revisionsudvalget og en henstilling fra Udvalget for Finansieringsmekanismen vedtager det stående udvalg det beløb, der skal bevilges til dette formål.

Artikel 7

Revisionsudvalget kan ansætte eksterne eksperter til at bistå ved revisionen. De eksterne eksperter skal opfylde de samme uafhængighedskrav og samarbejdsforpligtelser, jf. artikel 5, som medlemmerne af revisionsudvalget.

Artikel 8

Revisionsudvalget rapporterer til EFTA-staternes Stående Udvalg vedrørende den revision, der er nævnt i artikel 1. Det kan forelægge handlingsforslag.

Artikel 9

Revisionsudvalget foreslår sine egne rammebetingelser for den revision, der er nævnt i artikel 1, og forelægger dem for EFTA-staternes Stående Udvalg til vedtagelse.

Artikel 10

Denne afgørelse træder i kraft omgående.

Artikel 11

Denne afgørelse offentliggøres i EØS-tillægget og EØS-supplementet til Den Europæiske Unions Tidende.

Udfærdiget i Bruxelles, den 27. april 2006. På det stående udvalgs vegne Formanden Stefán Haukur JÓHANNESSON Generalsekretæren William ROSSIER

(1) EFT L 130 af 29.4.2004, s. 11, og EØS-tillæg nr. 23 af 29.4.2004, s. 1.

(2) EFT L 130 af 29.4.2004, s. 81, og EØS-tillæg nr. 23 af 29.4.2004, s. 58.